Storkonflikten truer i horisonten, da overenskomstforhandlingerne for cirka 750.000 offentligt ansatte endnu ikke er på plads. Ifølge den aftalte køreplan skulle der på statens område være lukket en aftale fredag før vinterferien i uge 7. Det skete ikke. Derfor venter kommuner og regioner lige nu på statens aftale, før de selv kan lukke deres.

Deadline for aftale på kommuneområdet er 28. februar, og derfor er det altafgørende, at der snart bliver forhandlet på plads på statens område. 28. februar er den skæringsdato, hvor der skal varsles konflikt, hvis den skal træde i kraft ved overenskomstens udløb den 1. april. Og på nuværende tidspunkt er forhandlingerne gået helt i stå.